
UITTREKSEL 


`n Verband word aangetoon tussen die saadverspreidingspatroon van `n spesie en die 
morfologie van die spesie se kapsule. Strukture soos hokvlerke en plasentale knoppe 
bevorder ruimtelike saadverspreiding, terwyl die voorkoms van hokvlerke die tempo van 
saadvrystelling vertraag. By kapsules sonder hokvlerke kan al die sade binne een reënbui 
vrygestel word, terwyl slegs `n gedeelte van die sade binne een reënbui vrygestel word by 
kapsules wat hokvlerke besit. Die voorkoms van saadsakkies in 'n kapsule kan ook die 
vrystelling van `n gedeelte van die sade verhoed. 


ABSTRACT 


SEED DISTRIBUTION OF SOME REPRESENTATIVES OF THE MESEMBRYAN- 
THEMACEAE 


The pattern of seed dispersal of a species is correlated to the morphology of the capsule 
of the species. Structures such as supralocular membranes and placental tubercles improve 
dispersal in space, whereas the tempo of seed dispersal is lowered by the presence of 
supralocular membranes. Capsules without these covering membranes can disperse all their 
seeds during one shower, whereas only a part of the seeds within a capsule is dispersed 
during a single shower when these membranes are present. Seed pockets can also prevent 
the dispersal of a part of the seeds within a capsule. 


INLEIDING 


Verteenwoordigers van die Mesembryanthemaceae kom hoofsaaklik in dorre 
en woestynagtige gebiede voor. Nie alleen toon die vegetatiewe uitbeelding van 
hierdie plantsoorte velerlei aanpassings by hul omgewing nie, maar ook ten 
opsigte van hul saadverspreidingsmeganisme is hierdie plantsoorte by hul dorre 
habitat aangepas. Feitlik alle lede van die Mesembryanthemaceae besit higrocha- 
stiese saadkapsules, dit wil sê die kapsules is in die droë toestand geslote en sodra 
hulle met water in aanraking kom, voer hulle bewegings uit waardeur die kapsules 
oopgaan, sodra die kapsules weer uitdroog, gaan hulle weer toe. Saadverspreiding 
by higrochastiese plantsoorte kan dus slegs tydens reënweer plaasvind, terwyl die 
sade in `n droë atmosfeer in die kapsules ingesluit bly. Aangesien saadversprei- 
ding dus vir lang periodes verhinder word, word higrochasie as een van die 


antitelechoriese saadverspreidingsmeganismes beskou (Zohary, 1937; Van der Pijl, 
1972): 

DIE BOU VAN DIE KAPSULE VAN DIE MESEMBRYANTHEMACEAE 

Die eenvoudigste tipe kapsule bestaan basies uit ʼn aantal vrughokke wat deur 
egte tussenskotte van mekaar geskei word en in die droë toestand aan die bokant 
deur kleppe bedek word. Die oopgaan van die kapsule in 'n vogtige atmosfeer 
word deur die kielweefsel veroorsaak wat in die binnekant van die klep geleë is 
(Fig. 1a—f). Sodra die kielweefsel met water in aanraking kom, swel die selle en 
veroorsaak dat die kleppe na buite uitgeforseer word (Steinbrinck, 1883; Straka, 
1955; Winkler, 1957; Volk, 1961). Wanneer die kleppe oopvou, word daar by 
sommige spesies dun membraanagtige aanhangsels aan die kleppe gesien wat na 
buite oopvou en as klepvlerke bekend staan (Fig. 1b, c, d). By sommige genera, 
byvoorbeeld onder die Aptenioideae, vorm die klepvlerke sakkies wat oor die 
kleppe lê en nie na buite oopvou nie. 

By die meer gevorderde kapsuletipes word gevind dat elke vrughok aan die 
bokant deur twee hokvlerke bedek word (Fig. 1c-f). Hierdie hokvlerke kan slegs 
as some aan die rande van die tussenskotte sigbaar wees of hulle kan die 
vrughokke feitlik volkome aan die bokant bedek. Die buitenste rand van die 
vrughok, in die omgewing waar die kielweefsel differensieer, word egter nooit 
deur hokvlerke bedek nie. Hierdie opening van die vrughok word by die gevor- 
derdste tipes deur `n swelsel van die plasenta, die plasentale knop (Fig. 1d-f), 
gedeeltelik gevul. 


SAADVERSPREIDING 


Uit die voorafgaande beskrywing blyk dit dat hoe meer gevorderd die kapsule 
word, hoe beter is die strukture ontwikkel om die sade in die vrughokke ingesluit 
te hou selfs nadat die kleppe oopgevou het. Hierdie insluiting van die sade in die 
kapsules het verskeie navorsers geinspireer om die meganisme van saadvrystelling 
na te gaan. 

Reeds in 1883 het Steinbrinck op die higrochastiese openingsmeganisme van 
die kapsules van die Mesembryanthemaceae gewys. Hy meen dat die sade teen die 
verdorrende invloed van direkte sonstraling beskerm word wanneer hulle in die 
kapsule ingesluit bly. Hy verkeer egter onder die wanindruk dat die wind die 
kapsules as `n geheel versprei. Kerner von Marilaun (1891) noem slegs dat die 
sade deur reën uit die kapsules gewas word en gee geen verdere verklaring nie. 
Marloth (1894) beskryf die kapsules van die Mesembryanthemaceae as higrome- 
ters: ``When the air is damp the flat capsules are closed with a more or less 
hemispherical top, in the warm sunshine however, the outer tissues of the wall 
dries and contracts to such an extent that the teeth become guite recurved, forming 
a pretty star and allowing the seeds to escape from the open capsule when shaken 
by wind”. In werklikheid is dit net die teenoorgestelde wat plaasvind. Hierdie 
foutiewe opvatting van Marloth (1894) het hy egter later reggestel, onder meer in 
The Flora of South Africa (Marloth, 1913). 

' a. Mesembryanthemum karrooense e. Ruschia tribracteata 
b. Micropterum papulosum f. Cheiridopsis candidissima 
c. Lampranthus godmaniae h = hokvlerk; k = klep; ki = kiel; kv = 


d. Polymita albiflora klepvlerk; p = plasentale knop; v = vrughok 

Berger (1908) was die eerste outeur wat met behulp van vallende waterdrup- 
pels kon vasstel dat die sade deur reëndruppels uit die kapsules geslinger word. Hy 
meen dat die eerste paar druppels wat op die vrug val, slegs die vrughokke met 
water vul sodat die sade net onder die hokvlerke lê. As daar dan ’n verdere 
reëndruppel op die rand van die vrug val, na aan die uitgang van die vrughok, dit 
wil sê waar die plasentale knop geleë is, oefen dit `n druk op die water in die 
vrughok uit en veroorsaak dat die water in die middel van die hok opwaarts 
gestoot word en die sade op hierdie manier deur die spleet tussen die hokvlerke 
geforseer word. 

Alhoewel Brown asook Bolus aanvaar dat dit reëndruppels is wat die sade uit 
die kapsules vrystel, staan hulle skepties teenoor Berger se verklaring van die 
meganisme (Ihlenfeldt, 1959). Volgens Garside en Lockyer (1930) meen Huber 
ook dat reëndruppels vir die saadverspreiding verantwoordelik is maar glo nie dat 
die reëndruppels die sade direk uit die kapsules by tipes met hokvlerke kan 
uitslinger nie. 

In 1930 het Garside en Lockyer die resultate van `n reeks proewe met kapsules 
van Carpanthea pomeridiana gepubliseer. Hulle kon bewys dat die vallende 
waterdruppel op die buitenste rand van die kapsule moes val om doeltreffend te 
wees en dat die sade in die middel van die kapsule vrykom en dan oor die kapsule 
geskiet word. Verder beweer Garside en Lockyer (1930) dat strukture soos 
hokvlerke nie veroorsaak dat die sade binne een kapsule geleidelik in opeen- 
volgende reënbuie uitgestrooi word nie. 

Lockyer het in 1932 sy verdere bevindings in verband met die saadversprei- 
ding van die Mesembryanthemaceae gepubliseer. Hierdie keer het hy met die 
kapsules van Bergeranthus scapigerus en Dorotheanthus bellidiformis, wat albei 
goed ontwikkelde hokvlerke besit, geëksperimenteer. In die een geval het hy die 
hokvlerke uitgedissekteer en gevind dat wanneer waterdruppels op so ’n kapsule 
val, die saad nie so ver vanaf die kapsule beland as wanneer die hokvlerke 
aanwesig is nie, maar dat die tempo van saadvrystelling hoër is wanneer die 
hokvlerke verwyder is. Weer eens beklemtoon Lockyer egter sy mening dat die 
hokvlerke nie verhoed dat al die sade van een kapsule binne een reënbui vrygelaat 
word nie. 

Volk (1961) het soortgelyke eksperimente uitgevoer waar hy die uitstrooiing 
van die sade vergelyk het by: 

a. kapsules sonder hokvlerke of plasentale knoppe; 

b. kapsules met hokvlerke sonder plasentale knoppe en 

c. kapsules met hokvlerke en plasentale knoppe. 

Sy bevindings dui daarop dat die afstande wat die sade van die kapsule uitgestrooi 
word, van groep a na c toeneem, terwyl die tempo van vrystelling van groep a na c 
afneem. 

In die huidige studie is eerstens die afstande van uitstrooiing asook die tempo 
van uitstrooiing by ses verskillende spesies ondersoek. Hierdie ses spesies vorm ’n 

reeks vanaf spesies nwt primitiewe soorte kapsules wat geen hokvlerke of 
plasentale knoppe besit nie, na die spesies met kapsules waar albei hierdie 
strukture voorkom. Die organografiese uitbeelding van die sade van die ses 
verskillende spesies is ook nagegaan vir `n moontlike verband tussen saadvorm en 
afstand van uitstrooiing. 

In die tweede reeks eksperimente is die saadverspreiding van Cheiridopsis 
candidissima vergelyk tussen: 

a. “normale” kapsules waar beide die hokvlerke en plasentale knoppe nog 

aanwesig was, 
b. kapsules waarvan slegs die plasentale knoppe verwyder was en 
c. kapsules waarvan slegs die hokvlerke verwyder was. 


MATERIAAL EN METODE 


Die kapsules en saad van al ses spesies wat ondersoek is, is op die Hester 
Malan-natuurreservaat naby Springbok in Namakwaland (Rösch, 1977) versamel. 
Die oppervlakke van die sade is met behulp van `n aftaselektronmikroskoop 
ondersoek. 

Vir die bepaling van die afstande waaroor die saad uit `n kapsule geslinger is, 
is die vloer van die laboratorium met 'n 4 x 4 m stuk wit papier bedek. 
Konsentriese sirkels met 0,2 m intervalle is om die middelpunt van die papier 
getrek. Die basis van `n oop kapsule is in `n stuk speelkraamklei geplaas sodat die 
boonste oppervlak van die kapsule so na as moontlik horisontaal georiënteer was 
en die klei plus kapsule is by die middelpunt van die konsentriese sirkels geplaas. 
'n Mediese binne-aarse drupapparaat (Plexitron R41) met ’n 0,8 x 38 naald aan 
die punt van die drupbuis is so opgestel dat die druppels van ’n hoogte van 2 m 
teen `n tempo van 90 per minuut op die oop kapsule geval het. Die gemiddelde 
massa van `n druppel was naastenby 12,5 mg en die gemiddelde deursnee was 
naastenby 2,88 mm. `n Oop kapsule is eerstens vir vyf minute onder die vallende 
druppels geplaas waarna die eksperiment gestaak is. Die posisies waarheen die 
sade uitgestrooi was, is aangeteken en daarna is die sade van die papier verwyder. 
Die proses is vir `n verdere vyf minute herhaal, daarna weer vir 20 minute en 
laastens vir twee en `n half uur wat `n totaal van drie uur blootstellingstyd gegee 
het. Daarna is die aantal sade wat nog in die kapsule oorgebly het, getel. Ten 
minste twee herhalings is vir elke spesie gebruik, maar afhangende van die aantal 
sade per kapsule is `n verskillende aantal kapsules per spesie ondersoek om `n 
minimum van 50 sade wat uitgestrooi is, te verkry. 

In die tweede reeks eksperimente waar verskillende kapsules van Cheiridopsis 
candidissima vergelyk is, is konsentriese sirkels met 0,1 m intervalle rondom die 
kapsules getrek en die aantal sade binne elke konsentriese sone is na vyf minute, 
'n verdere vyf minute en ’n verdere 20 minute (totaal 30 minute blootstellingstyd) 
getel. Eerstens is die ongewysigde kapsules van Cheiridopsis candidissima 
geneem, daarna is kapsules geneem waarvan die plasentale knoppe uitgedissekteer 


SLI 


TABEL 1 
Kenmerke van die kapsules van ses verskillende spesies wat ten opsigte van saadverspreiding vergelyk is 


Mesembryanthemum | Micropterum Lampranthus Polymita Ruschia 
karrooense papulosum godmaniae albiflora tribracteata 
5 5 5 5 


Cheiridopsis 
candidissima 


Aantal vrughokke 8—10 16-20 

Hokvlerke Afwesig Klein Aanwesig Aanwesig Aanwesig Aanwesig 
Plasentale knoppe Afwesig Afwesig Afwesig Aanwesig Aanwesig Aanwesig 
Saadsakkies Afwesig Swak ontwikkel Afwesig Afwesig Afwesig Afwesig 

LE 

Oppervlakaansig van die sade van 
a. Mesembryanthemum karrooense 
b. Micropterum papulosum 

c. Lampranthus godmaniae 

d. Polymita albiflora 

e. Ruschia tribracteata 

f. Cheiridopsis candidissima 

was en derdens is kapsules waarvan die hokvlerke uitgedissekteer was, ondersoek. 
In elke geval is daar drie herhalings gedoen. 


RESULTATE EN BESPREKING 

Die hoofkenmerke van die kapsules wat vergelyk is, word in Tabel 1 opgesom. 
In Figuur 2 word `n aftaselektronmikrograaf van die saad van elk van die spesies 
afgebeeld. In Figuur 3 word die persentasies sade wat in verskillende konsentriese 
sones vanaf die kapsules te lande gekom het as histogramme aangegee. Hierdie 
waardes is as persentasies van die totale aantal sade wat die kapsule verlaat het, 
bereken. Verder word daar in Figuur 4 aangetoon watter persentasie van die totale 
aantal sade wat oorspronklik in die kapsule was, na die verskillende tydsintervalle 
nog in die kapsule oor was. 


Mesembryanthemum karrooense 

Van al die ondersoekte soorte, is die kapsules van Mesembryanthemum kar- 
rooense (Fig. la) die eenvoudigste. Dit bestaan uit vyf relatief smal, diep 
vrughokke en is die enigste van die ses ondersoekte soorte met aksiale plasentasie. 
Die kiele lê langs mekaar in die middel van elke klep. Geen hokvlerke kom voor 
nie maar goed ontwikkelde klepvlerke wat oor die kleppe lê en sakkies vorm, is 
teenwoordig. Die sade van M. karrooense is naastenby D-vormig en het ’n baie 
growwe oppervlak (Fig. 2a) en besit `n gemiddelde massa van 0,22 mg. 

Die eksperimentele resultate (Fig. 3a) toon aan dat die grootste persentasie 
(55,12%) van die sade binne die eerste 0,2 m vanaf die kapsule te lande gekom 
het en dat 90,29 % van die vrygestelde sade binne 0,6 m van die kapsule beland 
het. Die afstand wat die verste saad vanaf die kapsule bereik het, was 1,26 m. 
Binne die eerste vyf minute van die eksperiment is die grootste persentasie 
(78,22%; Fig. 4a) van die sade vrygestel en na afloop van die drie uur het geen 
sade in die kapsules oorgebly nie. 


Micropterum papulosum 


In `n bo-aansig het die oop kapsuie van Micropterum papulosum (Fig. 1b) ook 
'n baie primitiewe struktuur. Die kapsule bestaan uit vyf vrughokke wat slegs in 
die sentrale gedeelte deur swak ontwikkelde hokvlerke bedek word. Die plasen- 
tasie is parietaal en geen plasentale knoppe kom voor nie. Die twee kiele aan die 
binnekant van elke klep verloop feitlik ewewydig aan mekaar en aan elke klep 
kom twee groot klepvlerke voor. In ’n lengtesnee deur ’n kapsule van 
M. papulosum word egter gevind dat die kapsule nie so primitief is nie aangesien 
swak ontwikkelde saadsakkies (Ihlenfeldt, 1959) voorkom. Aan die basis van elke 
vrughok word naamlik `n sogenaamde plasentale tussenskot gevorm waardeur die 
plasenta gelig word. Alhoewel die holtes wat sodoende aan weerskante van die 
plasentale tussenskot gevorm word, nie volkome van die res van die vrughok 

FIG. 3. 
Persentasies van die vrygestelde sade wat in 
0,2 m konsentriese sones vanaf die kapsule 
beland het as gevolg van vrystelling deur 
vallende waterdruppels, by 
Mesembryanthemum karrooense 
Micropterum papulosum 
Lampranthus godmaniae 
Polymita albiflora 
Ruschia tribracteata 
Cheiridopsis candidissima 

afgegrens is nie, is die plasenta aan die bokant effens geswel sodat die opening 
van die holte vernou is. Normaalweg ontwikkel daar een tot twee sade in elk van 
hierdie saadsakkies. Die opening aan die bokant van hierdie saadsakkies is egter 
nog steeds groot genoeg vir `n saad om daardeur te ontsnap na die hoofholte van 
die vrughok sodat daar geen sprake van egte paraspermie (Schwantes, 1952) is 
nie. Die vorm van die sade van M. papulosum is ook naastenby D-vormig (Fig. 
2b) maar die oppervlak van die sade is minder grof as dié van Mesembryan- 
themum karrooense. Die gemiddelde massa van die sade van Micropterum 
papulosum is 0,60 mg. 

Wanneer die eksperimentele resultate (Fig. 3b) van Micropterum papulosum 
nagegaan word, word gevind dat die grootste persentasie (50,79 %) van die sade 
wat uitgeskiet is, binne 0,2 m vanaf die kapsule geval het. Slegs 5,55 % van die 
sade wat uitgeskiet is, het verder as 0,6 m vanaf die kapsule te lande gekom met 
die verste saad 0,94 m vanaf die kapsule. 

Die tempo van saadvrystelling tydens die duur van die eksperiment (Fig. 4a) 
toon aan dat die grootste persentasie van die oorspronklike aantal sade in die 
kapsule (50,80 %), tydens die eerste vyf minute van die eksperiment vrygestel is. 
Opvallend is egter die redelike hoë persentasie (32,62%) van die oorspronklike 
aantal sade in die kapsule, wat na afloop van die eksperiment nog in die kapsule 
agtergebly het. 


Lampranthus godmaniae 


Die kapsule van Lampranthus godmaniae (Fig. 1c) is vyfhokkig en elke 
vrughok word aan die bokant deur goed-ontwikkelde hokvlerke bedek. Wanneer 
die kleppe oopgaan, kan die twee kiele wat van mekaar divergeer aan die 
binnekant van elke klep waargeneem word asook die duidelike klepvlerke wat dan 
uitsprei. Geen plasentale knoppe kom voor nie, maar die funikulusse aan die 
buitenste rand van die plasenta vorm ’n digte ineengestrengelde massa wat tot `n 
mate die buitenste opening van die vrughok versper. By L. godmaniae word dus 
gevind dat selfs al is die kleppe van die kapsule oopgevou, lê die sade nie direk 
aan die omgewing blootgestel nie, maar die sade word nog steeds deur die 
hokvlerke bedek. Die sade van L. godmaniae is D-vormig, het `n onegalige 
oppervlak (Fig. 2c) en besit `n gemiddelde massa van 1,05 mg. 

Alhoewel die grootste persentasie (39,13 %) van die sade wat in verskillende 
konsentriese sones beland by L. godmaniae nog steeds binne 0,2 m vanaf die 
kapsule val, is die afname in die aantal sade wat verder vanaf die kapsule beland 
meer geleidelik as by die eerste twee ondersoekte kapsuletipes (Fig. 3c). Die 
grootste afstand wat `n saad vanaf die kapsule afgelê het, was 0,97 m. By 
L. godmaniae is die persentasie sade wat binne die eerste vyf minute vrygestel is 


nog steeds die grootste (63,04 %) en na 30 minute was daar geen sade in die 
kapsules oor nie (Fig. da). 

Persentasies van die oorspronklike aantal sade a. Mesembryanthemum karrovense: Microp- 
in `n kapsule wat nog in die kapsule oorbly terum papulosum en Lampraninus goad- 

Polymita albiflora 

By Polymita albiflora (Fig. 1d) wissel die aantal vrughokke van agt tot tien 
per kapsule. Die sentrale gedeelte van elke vrughok word deur hokvlerke bedek en 
die opening aan die buitenste rand van die vrughok word deur die plasentale knop 
versper. Aan die binnekant van elke klep loop die kiele gedeeltelik ewewydig aan 
mekaar en divergeer dan skielik van mekaar. Duidelike klepvlerke kan aan die 
kleppe waargeneem word. Die sade is peervormig met ’n effens geriffelde 
oppervlak (Fig. 2d) en besit `n gemiddelde massa van 0,11 mg. Hierdie sade word 
in die vrughokke ingesluit deur die hokvlerke asook die plasentale knoppe en lê 
dus selfs wanneer die klepvlerke oopvou, nie aan die omgewing blootgestel nie. 


`n Ondersoek van die eksperimentele resultate (Fig. 3d en 4b) van Polymita 
albiflora toon aan dat die grootste persentasie (39,13 %) van die sade wat in ’n 
0,2 m konsentriese sone beland het, nie meer binne 0,2 m vanaf die kapsule geval 
het nie maar wel van > 0,2 m tot 0,4 m vanaf die kapsule. Die afstand wat die 
verste saad vanaf die kapsule bereik het, was 0,99 m. Die tempo van saadvrystel- 
ling was nog die hoogste binne die eerste vyf minute van die eksperiment toe 
63,35% van die totale aantal sade vrygestel is. Ten spyte daarvan dat `n groter 
persentasie van die sade vir `n langer tyd in die kapsule teruggehou is as by 
Lampranthus godmaniae en Mesembryanthemum karrooense, het daar geen sade 
na afloop van die eksperiment (drie uur) in die kapsule oorgebly nie. 


Ruschia tribracteata 


Die kapsule van Ruschia tribracteata (Fig. le) stem baie met dié van Polymita 
albiflora ooreen. Elkeen van die vyf vrughokke word in die sentrale gedeelte deur 
hokvlerke bedek en die opening van die vrughok aan die buitenste rand word deur 
goed-ontwikkelde, naastenby driehoekige plasentale knoppe versper. Die kiele aan 
die binnekant van die kleppe divergeer van mekaar en geen klepvlerke kom voor 
nie. Die sade is naastenby peervormig en besit `n onegalige oppervlak (Fig. 2e). 
Die massa van die sade is gemiddeld 0,12 mg. 


In die geval van Ruschia tribracteata is gevind (soos by Polymita albiflora) 
dat die grootste persentasie (25,00%) van die sade wat in `n 0,2 m konsentriese 
sone beland het, van > 0,2 tot 0,4 m vanaf die kapsule te lande gekom het, maar 
dat `n aansienlike persentasie (21,43%) van die sade van > 0,4 tot 0,6 m vanaf 
die kapsule beland het (Fig. 3e). By R. tribracteata het altesame 14,29 % van die 
sade verder as 1 m vanaf die kapsule te lande gekom en die verste saad is 1,41 m 
vanaf die kapsule gevind. Wanneer die tempo van saadvrystelling by R. tribrac- 
teata nagegaan word, word opgemerk dat die sade meer geleidelik uit die kapsule 
vrygestel is as in die vorige gevalle (Fig. 4b). Nogtans is gevind dat die kapsules 
na afloop van die eksperiment nie meer sade bevat het nie. 

Cheiridopsis candidissima 


Die kapsules van Cheiridopsis candidissima (Fig. If) kan as `n veelhokkige 
variasie van dié van Ruschia tribracteata beskou word. By die kapsules van 
C. candidissima kom van 16 tot 20 vrughokke voor. Aan die bokant van elke 
vrughok kom die hokvlerke voor wat effens na buite uitgestulp is. Die opening aan 
die buitenste rand van elke vrughok word deur `n groot plasentale knop versper. 
Aan die binnekant van elke klep verloop die kiele gedeeltelik ewewydig aan 
mekaar en wyk dan van mekaar uit. Elke kiel loop uit in `n naaldvormige 
klepvlerk. Die sade van C. candidissima is naastenby peervormig met `n gladde 
Oppervlak (Fig. 2f) en besit `n gemiddelde massa van 0,17 mg. 

By Cheiridopsis candidissima is gevind (Fig. 3f) dat die grootste persentasie 
(24,64 %) van die sade wat in `n 0,2 m konsentriese sone beland het, van > 0,4 tot 
0,6 m vanaf die kapsule beland het en dat die persentasie sade wat binne die eerste 
0,2 m vanaf die kapsule te lande gekom het, relatief laag was. Die afstand wat die 
verste saad van C. candidissima vanaf die kapsule afgelê het, was 1,98 m. Dit is 
die grootste afstand wat by enige van die ondersoekte soorte aangetref is. Die 
tempo waarteen die sade by C. candidissima vrygestel is, was heelwat laer as by 
die voorafgaande gevalle en na afloop van die eksperiment was daar nog 47,79 % 
van die oorspronklike aantal sade in die kapsule oor (Fig. 4b). 

Higrochasie word as een van die antitelechoriese saadverspreidings- 
meganismes beskou waar die verhindering van saadverspreiding veral ten opsigte 
van tyd plaasvind (Zohary, 1937, 1962; Sohary & Fahn, 1941; Van der Pijl, 
1972). By die Mesembryanthemaceae blyk dit egter asof meganismes om saad- 
verspreiding te bevorder en te verhinder dikwels by dieselfde plantsoort aanwesig 
is. By die primitiewe kapsuletipes, byvoorbeeld Mesembryanthemum karrooense, 
is gevind dat die grootste persentasie van die sade direk om die kapsule versprei 
is, maar die meeste sade is binne `n baie kort tydperk uit die kapsule vrygestel. 
Alhoewel die saad by hierdie soorte ook slegs tydens `n reënbui versprei kan 
word, is dit moontlik dat al die sade van een kapsule binne `n enkele reënbui 
versprei kan word. Namate die kapsules meer gevorderd raak en hokvlerke en 
plasentale knoppe voorkom, byvoorbeeld by Polymita albiflora, Ruschia tribrac- 
teata en Cheiridopsis candidissima, verander die saadverspreidingspatroon heel- 
temal. Alhoewel hierdie plantsoorte nog steeds antitelechories is, verhoog struk- 
ture soos hokvlerke en plasentale knoppe waarskynlik die afstande waaroor 
saadverspreiding plaasvind. Aan die ander kant verlaag die voorkoms van hierdie 
strukture die tempo waarteen die sade uit die kapsule vrygestel word. Dit is dus 
onwaarskynlik dat hierdie kapsules tydens een reënbui al hulle sade sal vrystel. 

Lockyer (1932) het reeds aangetoon dat nadat die hokvlerke van die kapsules 
van Bergeranthus scapigerus sowel as van Dorotheanthus bellidiformis verwyder 
is, die sade nie meer so ver vanaf die kapsule deur vallende waterdruppels 
uitgestrooi word as wanneer die hokvlerke nog teenwoordig is nie. Alhoewel daar 
dikwels beweer word (Ihlenfeldt, 1971; Volk, 1961) dat die plasentale knoppe in 

Persentasies van die vrygestelde sade wat in 
0,1 m konsentriese sones vanaf die kapsules 
van Cheiridopsis candidissima beland, by 


a. “normale kapsule” 
b. kapsule sonder plasentale knoppe en 
c. kapsule sonder hokvlerke 

hierdie opsig dieselfde funksie as die hokvlerke verrig, is daar geen direkte 
eksperimentele gegewens om hierdie bewering te staaf nie. Kapsules van 
Cheiridopsis candidissima is derhalwe geneem en in hierdie opsig ondersoek. 

In die geval van die ‘‘normale kapsule” van Cheiridopsis candidissima het die 
grootste persentasie van die vrygestelde sade (14,21 %; Fig. 5a) wat in enige van 
die konsentriese sones beland het van > 0,5 tot 0,6 m vanaf die kapsule te lande 
gekom. Die verste saad het in die > 1,3 tot 1,4 m sone beland. Gedurende die hele 
uitspattingsperiode is in totaal 39,29% (Fig. 6) van die sade uit die kapsules 
vrygestel. 

By kapsules van Cheiridopsis candidissima waarvan die plasentale knoppe 
verwyder is, is gevind dat die grootste persentasie van die vrygestelde sade 
(31,68%; Fig. 5b) binne 0,1 m vanaf die kapsule te lande gekom het en meer as 
die helfte van die sade wat vrygestel is (52.80 %), het binne 0.2 m vanaf die 
kapsule beland. Die afstand wat die verste saad vanaf die kapsule bereik het. was 

nie meer as 1,1 m nie. In totaal is 39,19 % (Fig. 6) van die oorspronklike aantal 
sade in die kapsule vrygestel. 

In die geval waar die hokvlerke verwyder was, is gevind dat die grootste 
persentasie van die vrygestelde sade (34,45%; Fig. 5c) wat in enige van die 
konsentriese sones beland het, tussen > 0,1 en 0,2 m vanaf die kapsule te lande 
gekom het en altesame 64,15% van die sade wat vrygestel was, het binne 0,2 m 
vanaf die kapsule beland. Die persentasie van die oorspronklike aantal sade wat 
vrygestel is, was 98,68 % en 66,22% van die oorspronklike aantal sade is binne 
die eerste vyf minute vrygestel (Fig. 6). 

Hierdie resultate demonstreer dus duidelik dat die aanwesigheid van die 
plasentale knoppe sowel as die hokvlerke `n toename in die afstand wat die sade 
vanaf die kapsule versprei word, teweegbring. Ten spyte daarvan dat die persen- 
tasie sade wat binne die verskillende tydsintervalle vrygestel is by die “normale 
kapsule’’ en dié waar die plasentale knoppe verwyder is, effens verskil het, het 
daar na die 30 minute blootstellingstyd bykans dieselfde persentasie van die 
oorspronklike aantal sade in die kapsules oorgebly. Die plasentale knoppe dra dus 
waarskynlik nie wesenlik daartoe by dat die sade vir `n langer tyd in die kapsules 
ingesluit bly nie. In teenstelling hiermee dui die resultate van die kapsules waar 
die hokvlerke verwyder is aan dat die tempo van saadvrystelling grootliks deur die 
aanwesigheid van hokvlerke vertraag word. 

Garside en Lockyer beweer in 1930 dat hulle van mening is dat die hokvlerke 
nie sal verhoed dat al die sade binne `n enkele reënbui uit `n kapsule vrygelaat 
word nie. In 1932 beklemtoon Lockyer hierdie bewering: ““That the wings are a 
device for preventing all the seeds from becoming dispersed in one shower I do 
not believe. Experimentally a capsule has been emptied (except for 8 seeds) in ten 
minutes when the drops were falling at the rate of forty per half-minute, so that a 
heavy storm of rain should accomplish the same result in much less time”. In die 
eksperiment waarna Lockyer (1932) verwys, het hy met `n kapsule van Bergeran- 
thus scapigerus geëksperimenteer en het die waterdruppels wat op die kapsule 
geval het `n radius van 2,69 mm gehad. Wat hierdie outeurs egter skynbaar nie in 
ag geneem het nie was dat die intensiteit van die waterdruppels wat hulle tydens 
die eksperiment gebruik het, baie hoër was as wat normaalweg, selfs tydens ’n 
swaar donderstorm, in die natuur ondervind word. So kan bereken word dat indien 
daar vir tien minute lank, 80 druppels per minuut val, soos wat tydens Lockyer se 
eksperiment die geval was, is die volume van hierdie druppels naastenby 65 228 
mm’. Al hierdie druppels het tydens die eksperiment op naastenby dieselfde plek 
geval. Gestel die oppervlakte waarop die druppels geval het, was 100 mm? dan sal 
die 800 waterdruppels gelykstaande aan `n reënbui van 652 mm wees. Hierdie 
syfer is vier keer die reënvalsyfer wat ’n gebied soos die Namakwalandse Gebroke 
Veld, waar baie van die Mesembryanthemaceae voorkom, gemiddeld in een jaar 
ontvang. Die hoeveelheid reën wat dus benodig word om al die sade uit die 
kapsule van Bergeranthus scapigerus vry te stel, is dus meer as wat normaalweg 

binne `n enkele reënbui val. Gevolglik sal daar normaalweg slegs ’n gedeelte van 
die sade van `n kapsule met hokvlerke binne `n enkele reënbui vrygestel word. 

Nie alleen was die intensiteit van die waterdruppels wat Lockyer (1932) tydens 
sy eksperiment gebruik het, baie hoër as wat normaalweg ondervind word nie, 
maar die grootte van die waterdruppels was ook baie groter as dié van normale 
reëndruppels. Volgens Saville en Hayhoe (1978) breek groot reëndruppels naamlik 
tydens hul val uiteindelik op in druppels met `n deursnee van minder as 2,2 mm. 
Hulle beweer dat `n waterdruppel met `n deursnee van 4 mm binne 0,5 m se vrye 
val ’n snelheid van 3 m.s”* bereik en dat daardie druppel reeds feitlik twee maal 
soveel momentum besit as `n druppel met `n deursnee van 2,5 mm wat 
grenssnelheid bereik het. Aangesien Lockyer (1932) tydens sy eksperiment van 
druppels met `n deursnee van 5,38 mm gebruik gemaak het, was die momentum 
van daardie druppels nadat hulle deur 1,75 m geval het (soos in sy eksperimente) 
baie groter as dié van die meeste reëndruppels. `n Groot persentasie van die 
Mesembryanthemaceae kom in winterreênvalstreke voor waar swaar donderstorms 
selde ondervind word en die reën gewoonlik sag is. Hierdie inligting maak dit dus 
in `n verdere opsig onwaarskynlik dat die sade van een kapsule, wat hokvlerke 
besit, binne ’n enkele reënbui vrygestel sal kan word. 

Die kapsule van Micropterum papulosum is in sekere opsigte relatief primitief 
en in ander opsigte weer relatief gevorderd. Waarskynlik as gevolg van die 
afwesigheid van hokvlerke en plasentale knoppe word gevind dat die sade nie baie 
ver vanaf die kapsule uitgestrooi word nie. Die voorkoms van saadsakkies by 
M. papulosum is egter `n gevorderde kenmerk (Schwantes, 1952). Alhoewel die 
saadsakkies by hierdie spesie nog swak ontwikkel is en die sade nie volkome in 
die saadsakkies ingesluit word nie is die saadsakkies in staat om 'n sekere 
persentasie van die sade in die kapsule terug te hou. 

Daar kan ’n verband aangetoon word tussen die vorm en oppervlakskulptuur 
van die saad van `n spesie aan die een kant en die gemiddelde afstand van 
saadverspreiding van `n spesie aan die ander kant. By die soorte waar die grootste 
persentasie van die sade binne 0,2 m vanaf die kapsule te lande gekom het (Fig. 
3a, ben c), naamlik Mesembryanthemum karrooense, Micropterum papulosum en 
Lampranthus godmaniae is die sade min of meer D-vormig, terwyl die oppervlak 
van die sade baie onreëlmatig is (Fig. 2a, b en c). By die groep waar die grootste 
persentasie van die sade verder as 0,2 m vanaf die kapsule te lande gekom het 
(Fig. 3d, e en f), naamlik Polymita albiflora, Ruschia tribracteata en Cheiridopsis 
candidissima is die sade min of meer peervormig en die oppervlak redelik glad 
(Fig. 2d, e en f). Alhoewel die massas van laasgenoemde drie spesies se sade 
kleiner as dié van eersgenoemde drie spesies se sade is, is daar geen direkte 
verband tussen die gemiddelde massa van `n spesie se saad en die afstand van 
verspreiding nie. Naas die vorm en massa van sade, kan aanvaar word dat die 
geometrie van die vrughokke ook `n belangrike invloed op die afstand waarheen 
sade uitgestrooi word, moet uitoefen. 

Die afstand wat die verste saad in hierdie eksperimente vanaf die kapsule te 
lande gekom het, kan nie as die verspreidingsgrens van die spesie in die natuur 
beskou word nie. In hierdie eksperimente het die waterdruppels `n deursnee van 
2,9 mm gehad. Nadat hierdie druppels 2 m geval het, het die druppels nog nie 
hulle grenssnelheid bereik nie, met die gevolg dat `n druppel van dieselfde grootte 
in die natuur waarskynlik `n groter momentum het wanneer dit die kapsule tref en 
die sade sal dus waarskynlik verder deur so `n druppel uitgestrooi word. Volgens 
Saville en Hayhoe (1978) het die meeste reëndruppels egter ’n deursnee van 
minder as 2,2 mm wanneer hulle die aarde tref. In die natuur word die snelheid 
van vallende reëndruppels egter dikwels deur turbulensie vertraag sodat die 
druppels nie noodwendig hul grenssnelheid bereik het wanneer hulle die kapsule 
tref nie. Wind veroorsaak ook dikwels dat die druppels skuins val waardeur die 
doeltreffendheid van die reëndruppels verlaag (of soms moontlik verhoog) kan 
word (Saville & Hayhoe, 1978). 

Wanneer hierdie eksperimenteel-verkreë waardes met toestande in die veld 
vergelyk word, moet die hoogte waarop die kapsules gedra word ook in ag 
geneem word. By Micropterum papulosum word die kapsules byvoorbeeld plat 
teen die grondoppervlak gedra, terwyl die kapsules van Polymita albiflora van 0,1 
tot 0,3 m hoog gedra word. `n Toename in hoogte van die kapsule vanaf die 
grondvlak sal daartoe bydra dat die sade verder uit die kapsule gestrooi word. 

Higrochasie is `n seldsame verskynsel in die planteryk en is tot die dorre 
wêrelddele beperk (Zohary, 1937; Zohary & Fahn, 1941; Stopp, 1958; Van der 
Pijl, 1972). Die belang van die higrochastiese openingsmeganisme van die 
kapsules van die Mesembryanthemaceae moet gesien word in die lig van die 
klimatologiese toestande waaronder hierdie plante groei. Gedurende die droë 
somermaande bly die sade in die vrugte ingesluit en word sodoende teen 
meganiese beskadiging beskerm. Eers wanneer die reënseisoen in die herfs 
aanbreek, kan die sade deur reëndruppels uit die vrugte vrygestel word. Die 
primitiewe tipe kapsule sonder hokvlerke of saadsakkies, kan moontlik in een 
reënbui leeggemaak word, maar die meer gevorderde tipes vrugte word meer 
geleidelik en in opeenvolgende reënbuie leeggemaak. Die kans van oorlewing is 
derhalwe beter in die gevorderde groepe, aangesien minder sade op ’n keer 
vrygestel word en al die saailinge nie tot niet sal gaan as ongunstige toestande die 
reënbui opvolg nie. 


OPSOMMING 


Die afstand sowel as die tempo van saadverspreiding is by ses verskillende 
spesies ondersoek. Hierdie spesies het `n reeks gevorm van soorte met ’n 
primitiewe tipe kapsule, waar geen hokvlerke of plasentale knoppe voorkom nie, 
deur `n soort waar slegs hokvlerke voorkom na soorte met `n gevorderde tipe 
kapsule, waar beide hokvlerke en plasentale knoppe voorkom. Die gemiddelde 


afstand van saadverspreiding neem van die primitiewe na die gevorderde soorte 

kapsules toe, terwyl die tempo van saadvrystelling afneem. Ruimtelike saad- 
verspreiding word bevorder deur die teenwoordigheid van hokvlerke sowel as 


plasentale knoppe, terwyl die tempo van saadvrystelling deur die teenwoordigheid 
van hokvlerke vertraag word. 

Die morfologiese uitbeelding van die sade beïnvloed ook die saad- 
verspreidingsvermoë van `n spesie. By die soorte waar die grootste persentasie van 
die sade baie naby aan die kapsule te lande kom is die sade meer hoekig en die 
oppervlak is baie onreëlmatig. By die soorte waar die sade gemiddeld verder vanaf 
die kapsule te lande kom, is die vorm van die sade baie meer vaartbelyn en die 
oppervlak is relatief glad. 

By sommige spesies, byvoorbeeld Micropterum papulosum, word saadsakkies 
aangetref waarin `n aantal sade ingesluit bly. Hierdie sade word nie maklik deur 
vallende waterdruppels vrygestel nie. 

